ดัชนีเชื่อมั่นหอการค้า ม.ค. วูบต่ำสุดรอบ 25 เดือน เซ่นล็อกดาวน์พท.เสี่ยง สกัดโควิดรอบใหม่
ดัชนีเชื่อมั่นหอการค้าม.ค. วูบต่ำสุดรอบ 25 เดือน เซ่นล็อกดาวน์พท.เสี่ยง สกัดโควิดรอบใหม่
ดัชนีเชื่อมั่นหอการค้าม.ค. วูบต่ำสุดรอบ 25 เดือน เซ่นล็อกดาวน์พท.เสี่ยง สกัดโควิดรอบใหม่
10 ก.พ. 2564

นายธนวรรธน์ พลวิชัย ประธานที่ปรึกษาศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยถึงดัชนีความเชื่อมั่นหอการค้าไทย (TCC Confidence Index) หรือ TCC-CI เดือน ม.ค.64 ซึ่งได้สำรวจความคิดเห็นจากภาคธุรกิจและหอการค้าทุกจังหวัดทั่วประเทศ รวม 369 ตัวอย่าง ในระหว่างวันที่ 25-29 ม.ค.64 พบว่าดัชนีฯ อยู่ที่ระดับ 29.8 ปรับตัวต่ำสุดในรอบ 25 เดือน นับตั้งแต่เดือนม.ค.61 และลดลงจากเดือนธ.ค.63 อยู่ที่ 31.8
โดยปัจจัยลบสำคัญที่มีผลต่อดัชนีฯ ในเดือน ม.ค.64 ได้แก่ การล็อกดาวน์ในพื้นที่เสี่ยงสูง ทำให้ธุรกิจหยุดชะงัก, ความกังวลต่อการระบาดของไวรัสโควิด-19 รอบใหม่ที่ระบาดเป็นวงกว้างและรวดเร็ว มีผู้ติดเชื้อในประเทศจำนวนมาก ส่งผลกระทบต่อการดำเนินชีวิตของประชาชน การทำธุรกิจ และภาวะเศรษฐกิจของประเทศ, สำนักงานเศรษฐกิจการคลัง (สศค.) ปรับลดประมาณการเศรษฐกิจไทยปี 64 โดยคาดว่าจะขยายตัวได้ 2.8% จากผลของการระบาดโควิดรอบใหม่, ระดับราคาขายปลีกน้ำมันในประเทศปรับตัวเพิ่มขึ้น, เงินบาทปรับแข็งค่าขึ้น ซึ่งอาจมีผลกระทบเชิงลบต่อความสามารถในการแข่งขันของสินค้าไทยในตลาดโลก
แต่ยังมีปัจจัยบวก ได้แก่ มาตรการของรัฐบาลเพื่อสนับสนุนการฟื้นตัวของเศรษฐกิจ เช่น โครงการคนละครึ่ง, เราเที่ยวด้วยกัน และเราชนะ ซึ่งจะช่วยกระตุ้นกำลังซื้อให้เพิ่มขึ้น, การส่งออกไทยในเดือนธ.ค.63 เพิ่มขึ้น 4.71% ที่มูลค่า 20,082 ล้านดอลลาร์ และต่างประเทศเริ่มมีการฉีดวัคซีนต้านไวรัสโควิด-19
ดัชนีความเชื่อมั่นหอการค้าไทยในแต่ละภูมิภาคมีรายละเอียด ดังนี้
กรุงเทพฯ และปริมณฑล
ดัชนี TCC-CI อยู่ที่ระดับ 30.6 ลดลงจากระดับ 32.5 ในเดือนธ.ค.63 โดยมีปัจจัยลบจากการแพร่ระบาดของไวรัสโควิด-19 รอบใหม่ ที่มีความรุนแรงมากขึ้น, การสั่งปิดสถานที่เป็นการชั่วคราวเพื่อป้องกันการระบาด, ค่า PM 2.5 ที่เกินมาตรฐานและเริ่มมีผลกระทบต่อสุขภาพของประชาชนในพื้นที่ กทม.และปริมณฑล ส่วนปัจจัยบวก มีเพียงมาตรการกระตุ้นเศรษฐกิจของภาครัฐ ที่ทยอยอนุมัติและเยียวยาประชาชน โดยมีส่วนช่วยกระตุ้นกำลังซื้อให้ปรับตัวดีขึ้น
ภาคกลาง
ดัชนี TCC-CI อยู่ที่ระดับ 30.4 ลดลงจากระดับ 32.3 ในเดือนธ.ค.63 โดยมีปัจจัยลบจากสถานการณ์แพร่ระบาดของไวรัสโควิด-19 รอบใหม่ ทำให้ธุรกิจที่กำลังจะฟื้นต้องกลับมาหยุดชะงักอีกครั้งจากการล็อกดาวน์ ส่งผลให้ธุรกิจส่วนใหญ่ชะลอการลงทุนและลดการจ้างงาน, การจับจ่ายของประชาชนลดลง จากผลกระทบการล็อกดาวน์ ส่วนปัจจัยบวก ได้แก่ แรงกระตุ้นการจับจ่ายของประชาชนตามโครงการภาครัฐที่ช่วยให้กำลังซื้อดีขึ้น, ความคืบหน้าในต่างประเทศที่ทยอยฉีดวัคซีนให้ประชาชน
ภาคตะวันออก
ดัชนี TCC-CI อยู่ที่ระดับ 33.9 ลดลงจากระดับ 36.0 ในเดือนธ.ค.63 โดยมีปัจจัยลบ ได้แก่ สถานการณ์แพร่ระบาดของไวรัสโควิด-19 รอบใหม่ ที่พบผู้ติดเชื้อเพิ่มขึ้นต่อเนื่อง, ประชาชนทยอยยกเลิกจองโรงแรม-ห้องพัก ในช่วงเทศกาลปีใหม่, มาตรการระงับการเดินทางเข้า-ออกที่ไม่จำเป็นในพื้นที่ของประชาชน ส่วนปัจจัยบวกมีเพียง มาตรการภาครัฐในการให้ความช่วยเหลือและสนับสนุนภาคอุตสาหกรรม ทำให้ผู้ประกอบการบางส่วนสามารถดำเนินกิจการต่อได้
ภาคตะวันออกเฉียงเหนือ
ดัชนี TCC-CI อยู่ที่ระดับ 29.1 ลดลงจากระดับ 31.0 ในเดือนธ.ค.63 โดยมีปัจจัยลบ ได้แก่ ความกังลปัญหาการระบาดของไวรัสโควิด-19 รอบใหม่ที่อาจจะแพร่กระจายเข้ามาในพื้นที่มากขึ้น การท่องเที่ยวของประชาชนลดลงจากปัญหาเศรษฐกิจที่ทำให้ทุกคนปรับเปลี่ยนการใช้ชีวิต ภาระหนี้ครัวเรือนอยู่ในระดับสูง ปัญหาการว่างงาน ส่วนปัจจัยบวก ได้แก่ ภาคเกษตรมีแนวโน้มดีขึ้นจากการเข้าสู่ฤดูการเก็บเกี่ยว การลงทุนมีแนวโน้มเพิ่มขึ้น เพราะเป็นพื้นที่ที่มีการแพร่ระบาดน้อย
ภาคเหนือ
ดัชนี TCC-CI อยู่ที่ระดับ 29.3 ลดลงจากระดับ 31.4 ในเดือนธ.ค.63 โดยมีปัจจัยลบสำคัญ ได้แก่ ผู้ประกอบการกังวลสถานการณ์แพร่ระบาดของไวรัสโควิด-19 ที่มีผู้ติดเชื้อเพิ่มขึ้น, เกษตรกรกังวลปริมาณน้ำเพื่อการเกษตรที่อาจไม่เพียงพอสำหรับการเพาะปลูก, นักท่องเที่ยวชะลอตัวในช่วงฤดูการท่องเที่ยวของภาคเหนือ ส่วนปัจจัยบวก ได้แก่ แรงกระตุ้นจากมาตรการของภาครัฐ ทำให้การจับจ่ายของประชาชนปรับตัวดีขึ้น, ผลผลิตของเกษตรกรเพิ่มขึ้น เนื่องจากเข้าสู่ฤดูการเก็บเกี่ยว
ภาคใต้
ดัชนี TCC-CI อยู่ที่ระดับ 26.9 ลดลงจากระดับ 28.7 ในเดือนธ.ค.63 โดยมีปัจจัยลบสำคัญ ได้แก่ ความกังวลของผู้ประกอบการจากจำนวนผู้ติดเชื้อโควิด-19, ภาคการท่องเที่ยวยังซบเซาต่อเนื่อง, สถานการณ์น้ำท่วมในบางจังหวัดของพื้นที่ภาคใต้ ส่วนปัจจัยบวก ได้แก่ ภาคอุตสาหกรรมขยายตัว เนื่องจากความต้องการสินค้าอุตสาหกรรมที่เกี่ยวกับยางพาราเพิ่มสูงขึ้น, แรงกระตุ้นการจับจ่ายของประชาชนตามโครงการภาครัฐ ช่วยให้กำลังซื้อปรับตัวดีขึ้น
ทั้งนี้ ภาคธุรกิจได้มีข้อเสนอแนะต่อภาครัฐ ดังนี้
1.เร่งควบคุมสถานการณ์การแพร่ระบาดของไวรัสโควิด-19 เพื่อไม่ให้เกิดผลกระทบต่อธุรกิจ และเศรษฐกิจของประเทศ
2.เร่งออกมาตรการกระตุ้นการใช้จ่าย ช่วยเหลือประชาชน
3.บรรเทาความเดือดร้อนของธุรกิจ และเร่งออกมาตรการช่วยเหลือผู้ประกอบการส่วนใหญ่ที่ได้รับผลกระทบจากการระบาดของไวรัสโควิด-19 พร้อมกระตุ้นการท่องเที่ยวต่อเนื่อง โดยเน้นและให้ความสำคัญกับการท่องเที่ยวแบบปลอดเชื้อ
4.มีมาตรการช่วยเหลือผู้ประกอบการในเรื่องของค่าจ้างแรงงานที่ต้องหยุดกิจการ เนื่องจากผลกระทบการแพร่ระบาดของไวรัสโควิด-19
5.ออกมาตรการและหาแนวทางเพื่อจูงใจการลงทุนจากนักลงทุนต่างชาติ